ToekomsVenster: Ons lewens is ’n lofliedEerstejaars sing lofliedere in die reën (Foto: Christo Louw/Argieffoto) “Prys die Here! Met my hele hart wil ek die Here loof in die samekoms van die opregtes, in die gemeente.” – Psalms 111:1 (AFR83) Het jy al iets probeer sê, maar jou woorde is te min? Ek dink dit is hoe die Psalmdigter voel wanneer hy in Psalm 96 probeer woorde vind om die hele geskape werklikheid op te roep tot energieke en blymoedige lofprysing. Ek lees lekker aan daardie paar verse. Die tinteling in die gemoed van die digter is voelbaar. Hy probeer elke genre van die skepping oproep, ook die volkere van die wêreld. Almal is daar, individuele gelowiges en die geloofsgemeenskap, die berge en die see, die veld en die bome. Al die volke van die wêreld, alles wat asem het. “Die hemele moet bly wees en die aarde moet juig, die see en alles daarin moet druis, die veld en alles daarop moet jubel, al die bome in die bos moet hulle verheug voor die Here…” – Psalms 96:11-12 Let ŉ bietjie op na die beskrywende werkwoorde wat hy inspan om sy boodskap tuis te laat kom. “Wees bly”, hoor die hemel en die aarde. “Druis”, word die see voorgesê. “Verheug julle”, is die voorskrif wat aan die adres van die bome en die bos gerig word. “Jubel”, is sy raad aan die veld. So mooi. Blydskap en blymoedigheid is aansteeklik. Die swaarmoedigste gees kom in beweging wanneer daar op die grootheid van God gefokus word. Ons moet leer om weg te kyk van ons omstandighede en te kyk na die Een wat nie deur ons uitdagings aan bande gelê word nie. Die atmosfeer verander wanneer die Here aanbid word. Hoor hoe besonders: “Buig voor die Here by sy heilige verskyning; betoon eerbied aan Hom, almal op aarde”. Ons onderskei tussen lofprysing, danksegging en aanbidding. Aanbidding is sagter, intiemer, minder luidrugtig en beskeie. Lof roep die gemeente op om te fokus. Aanbidding bring ons op die knieë. Die rede vir die lof en aanbidding is duidelik – die Here is groot. Sy mag en magtige dade, sy grootheid en sy verhewendheid bo al die gode. Die gode bestaan nie, die Here het die hemel gemaak en hou alle dinge in stand. Die Bybel sê lof is die offer wat ons aan Hom moet bring. Ons lewens is ŉ loflied. Ons sing sonder dat ons altyd daarvan bewus is. God is groot. Prys sy Naam.